DA Den Europæiske Unions Tidende CE 84/253

(2004/C 84 E/0300)

SKRIFTLIG FORESPØRGSEL E-3855/03

af Michl Ebner (PPE-DE) og Paolo Pastorelli (PPE-DE) til Kommissionen

(16. december 2003)

Om: Sikkerheden i lufthavnene

Siden den 11. september 2001 har vort liv været ændret radikalt. Frygten for attentater er en del af dagligdagen, og derfor er de offentlige sikkerhedsforanstaltninger, både i byerne og i forbindelse med knudepunkter med høj risiko som f.eks. lufthavne, blevet øget.

Da denne periode desværre er karakteriseret ved næsten daglige attentater som f.eks. attentaterne i Tyrkiet eller i Irak, er det centrale spørgsmål borgerens sikkerhed. Følgende nylige oplevelse er derfor meget lærerig.

For nogle dage sig tog forespørgerne sammen til Bruxelles' lufthavn. Efter at have overstået den sædvanlige check-in-procedure og håndbagekontrollen havde vi endnu tid til at spise et måltid i en af lufthavnens restauranter i »Duty Free«-området. Det forbavsede os noget, at der stod spidse og meget skarpe knive til rådighed for den enkelte passager. Det er klart, at en ondsindet person kunne stikke en kniv i lommen, gå ud til »gaten« og gå om bord. Rent faktisk kontrollerer ingen mere hverken bagagen eller hvad man har på sig. Selv en dilettantisk terrorist kunne uden vanskelighed kapre et fly. Vi lagde endvidere mærke til, at hvis man foretog elektronisk check-in ved de dertil indrettede skranker, ville ingen kontrollere passagerens pas, hverken ved den første kontrolskranke på vej ud til »gaterne« eller ved håndbagagekontrollen. Derfor ville en terrorist i Bruxelles' lufthavn, den europæiske by, som er sæde for så mange institutioner og er en by med virkelig mange mål for terrorisme, kunne gå om bord uden vanskelighed. Og dette kaldes sikkerhed?

Vil Kommissionen udtale sig om denne situation?

Påtænker Kommissionen sikkerhedsnormer, som lufthavnene skal følge? Hvad agter Kommissionen i benægtende fald at foretage sig for at indføre sådanne normer for den offentlige sikkerhed?

Svar afgivet på Kommissionens vegne af Loyola de Palacio

(17. februar 2004)

Det ærede medlem stiller flere spørgsmål vedrørende flysikkerhed. For det første er det ikke passende at drøfte sikkerhedsstandarden i en bestemt lufthavn i et svar, der kommer ud til offentligheden. Derfor tages kun de generelle spørgsmål op i dette svar.

Der har siden den 19. januar 2003 været indført obligatoriske sikkerhedsstandarder i EU. På dette tidspunkt trådte Europa-Parlamentets og Rådets forordning (EF) nr. 2320/2002 af 16. december 2002 om fastsættelse af fælles bestemmelser om sikkerhed inden for civil luftfart (1) nemlig i kraft. Denne forordning er blevet suppleret af yderligere forordninger, hvoraf den ene specificerer alle genstande, som det er forbudt at medbringe i fly i EU.

Restauranter, der er beliggende efter lufthavnenes sikkerhedskontrol, er forpligtet til ikke at benytte bestik, der kan betragtes som farligt. I denne forbindelse er reglerne ikke forskellige fra de regler, der gælder for bestik, som benyttes i flyene, hvor metalknive kun er tilladt, hvis de er stumpe.

Kommissionen undersøger kontinuerligt forordning (EF) nr. 2320/2002 og dertil knyttede gennemførelsesbestemmelser for at sikre en høj flysikkerhed i hele EU. Kommissionen er med hensyn til det foreliggende spørgsmål rede til at skrive til alle medlemsstaterne for at få information om brugen af metalbestik i lufthavnsrestauranter, der ligger efter sikkerhedskontrollen i de pågældende lufthavne.

(1) EFT L 355 af 30.12.2002.